A Tanács 1883/78/EGK rendelete
(1978. augusztus 2.)
az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a legutóbb a 2788/72/EGK rendelettel [1] módosított, a közös agrárpolitika finanszírozásáról szóló, 1970. április 21-i 729/70/EGK tanácsi rendeletre [2] és különösen annak 3. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére [3],
mivel a 729/70/EGK rendelet 3. cikkének (2) bekezdésével összhangban az intervenciós intézkedések közösségi finanszírozásának általános szabályait meg kell állapítani;
mivel e cél érdekében a piac stabilizálását célzó intervenció fogalmának megfelelő intézkedések listáját össze kell állítani;
mivel helyénvaló megállapítani, hogy az intervenciós intézkedésekkel járó költségeket, amelyekre a piacok közös szervezése keretében egy egységekre lebontott összeget állapítanak meg, teljes egészében közösségi alapokból kell fedezni;
mivel olyan intervenciós intézkedések esetén, amelyeknél a piacok közös szervezése keretében nem állapítanak meg egy egységekre lebontott összeget, szükséges azon alapszabályok meghatározása, amelyek különösen a finanszírozandó összegek megállapításának módjára, az intervenciós felvásárláshoz szükséges pénzeszközök lekötéséből eredő költségek finanszírozására, az egyik pénzügyi évből a következőbe átvitt raktárkészletek értékelésére, illetve a raktározásból, adott esetben pedig a feldolgozásból eredő költségek finanszírozására vonatkoznak;
mivel e szabályok alapján a minden egyes ágazatban alkalmazandó különféle kiadási és bevételi tételeket még részletesebben kellene szabályozni; mivel az egyes ágazatokra vonatkozó szabályokat addig is hatályban kell tartani;
mivel az intervenciós intézkedések közösségi finanszírozásának szabályait egyetlen rendeletbe kell foglalni; mivel az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1972. december 28-i 2824/72/EGK tanácsi rendelet [4] hatályát veszti,
ELFOGADTA EZT A RENDELETET:
1. cikk
A mellékletben felsorolt intézkedések megfelelnek a 729/70/EGK rendelet 3. cikkének (1) bekezdése szerinti, a mezőgazdasági piacok stabilizálását célzó intervenció fogalmának.
2. cikk
Amennyiben a piac közös szervezése keretében egy intervenciós intézkedésre egy egységekre lebontott összeget állapítanak meg, az intézkedésből származó költségeket teljes egészében közösségi alapokból kell finanszírozni.
3. cikk
Amennyiben a piac közös szervezése keretében nem állapítanak meg egy intervenciós intézkedésre egy egységekre lebontott összeget, az adott intézkedést az Európai Mezőgazdasági Orientációs és Garanciaalap Garanciarészlege finanszírozza a 4.-8. cikk rendelkezéseivel összhangban.
4. cikk
(1) Amennyiben a 3. cikkben meghatározott intervenciós intézkedés termékek felvásárlására és raktározására irányul, a finanszírozás összegét a kifizető szolgálatok vagy ügynökségek azon éves beszámolói alapján kell meghatározni, amelyekben a különféle kiadási és bevételi tételek terhelésként, illetve jóváírásként külön-külön szerepelnek.
(2) A 3. cikkben meghatározott egyéb intervenciós intézkedések finanszírozásának összege megegyezik az intézkedéssel járó kiadásoknak az összes bevétellel csökkentett összegével.
(3) A Tanács az (1) bekezdésben szereplő intervenciós intézkedések tekintetében a Bizottság javaslata alapján minősített többséggel meghatározza az éves beszámolókra vonatkozó szabályokat és feltételeket, és szükség esetén, a (2) bekezdésben szereplő intervenciós intézkedések tekintetében azokat a tételeket, amelyeket a finanszírozásnál figyelembe kell venni, amennyiben ezek a tételek a piac közös szervezése keretében nem kerültek meghatározásra.
E rendelet eltérő rendelkezéseinek hiányában, illetve amíg a fenti kérdésekben döntés nem születik, a különböző ágazatokra vonatkozó intervenciós kiadások finanszírozásáról szóló 786/69/EGK [5], 787/69/EGK [6], 788/69/EGK [7], 2334/69/ EGK [8], 2305/70/EGK [9], 2306/70/EGK [10], 1697/71/EGK [11], 272/72/EGK [12] és 273/72/EGK [13] rendelet hatályban marad.
5. cikk
Az intervenciós termékek felvásárlására fordított tagállami eredetű források esetében az Európai Mezőgazdasági Orientációs és Garanciaalap Garanciarészlege által finanszírozott kamatköltség összegét a 729/70/EGK rendelet 13. cikkében meghatározott eljárással összhangban megállapítandó egységes közösségi módszer és kamatláb alapján kell kiszámítani. A kamatlábnak a ténylegesen alkalmazott kamatlábakra jellemzőnek kell lennie.
6. cikk
Az intervenciós termékek raktározásából - és adott esetben feldolgozásából - eredő konkrét műveleteket az Európai Mezőgazdasági Orientációs és Garanciaalap Garanciarészlege finanszírozza a Közösségben egységesen alkalmazott, átalányösszegű támogatással, amelyet a 729/70/EGK rendelet 13. cikkében meghatározott eljárással összhangban és adott esetben az érintett irányítóbizottság vizsgálatát követően kell megállapítani.
7. cikk
Amennyiben a termékek raktározás következtében értékcsökkenést szenvednek, ennek anyagi következményeit meg kell állapítani és számításba kell venni az intervenciós intézkedés alkalmazásakor. E célból az értékcsökkenési együtthatókat és az árakat, amelyekre ezen együtthatókat alkalmazni kell a legutóbb az 1254/78/EGK rendelettel [14] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendelet [15] 26. cikkében vagy pedig a mezőgazdasági piacok közös szervezéséről szóló egyéb rendeletek megfelelő cikkében meghatározott eljárással összhangban, és adott esetben az Európai Mezőgazdasági Orientációs és Garanciaalap bizottságának vizsgálatát követően kell meghatározni.
8. cikk
A 4. cikk (1) bekezdésében említett éves beszámolókban a következő pénzügyi évre átvitt raktárkészletet általában annak beszerzési árán kell értékelni. E célból az intervenciós hivatalok által a bázisidőszakban kifizetett beszerzési árak alapján, és figyelembe véve a 7. cikkben említett értékcsökkenést, a következő pénzügyi évre átviendő raktárkészletek árát a különböző termékek esetében a 729/70/EGK rendelet 13. cikkében meghatározott eljárással összhangban kell megállapítani.
Abban az esetben, ha egy adott termék becsült ára az intervenciós rendszer elhagyásakor jelentősen alacsonyabb, mint az átviendő raktárkészletnek az első bekezdés szerint megállapított értéke, akkor az intervenciós hivatal által kifizetett beszerzési ár más árral is helyettesíthető. Ez utóbbi rögzített árat a 729/70/EGK rendelet 13. cikkében meghatározott eljárással összhangban és adott esetben az érintett irányítóbizottság vizsgálatát követően kell megállapítani. Ez az ár nem lehet a beszerzési árak és az intervenciós raktárkészlet értékesítésekor realizált árak átlagánál alacsonyabb.
9. cikk
E rendelethez az adott esetben szükséges részletes végrehajtási szabályokat a 729/70/EGK rendelet 13. cikkében meghatározott eljárással összhangban kell elfogadni.
10. cikk
A 2824/72/EGK rendelet hatályát veszti.
11. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet az 1978. január 1. után felmerült kiadásokra kell alkalmazni. A 7. cikket azonban csak 1979. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1978. augusztus 2-án.